कहा- 5 ट्रिलियन डॉलर की इकोनॉमी के लिए CISF जरूरी; हैदराबाद में हुआ आयोजन
Union Minister Amit Shah Attends CISF Raising Day in Hyderabad. केंद्रीय गृह मंत्री अमित शाह रविवार को हैदराबाद में CISF के 54वीं स्थापना दिवस परेड में शामिल हुए। वहां उन्होंने CISF की परेड का निरीक्षण किया और सलामी ली।
केंद्रीय गृह मंत्री अमित शाह रविवार को हैदराबाद में CISF के 54वीं स्थापना दिवस परेड में शामिल हुए। वहां उन्होंने CISF की परेड का निरीक्षण किया और सलामी ली। इसके बाद शाह ने कार्यक्रम में मौजूद लोगों को संबोधित किया।
शाह ने कहा- देश की आर्थिक प्रगति में CISF का बहुत अहम योगदान है क्योंकि कोई भी देश तभी प्रगति कर सकता है जब इसके उद्योगों, हवाई अड्डों और बंदरगाहों की सुरक्षा सुनिश्चित हो। CISF ने 53 सालों में CISF की स्थापना के सभी उद्देश्यों को पूरा किया है। PM मोदी ने देश के सामने 5 ट्रिलियन डॉलर की अर्थव्यवस्था का लक्ष्य रखा है। अगर इस लक्ष्य को पूरा करना है तो हमारे एयरपोर्ट, बंदरगाह, रेल लाइन, औद्योगिक इकाइयों की सुरक्षा बेहद महत्वपूर्ण है। मुझे विश्वास है आने वाले समय की सभी चुनौतियों को CISF पार करेगी।
CISF जवानों ने दिखाया एक्शन 
पहली बार दिल्ली से बाहर हुई CISF की स्थापना दिवस परेड
अधिकारियों के मुताबिक, CISF की स्थापना दिवस परेड पहली बार दिल्ली-NCR से बाहर हुई है। इस बार ये परेड हैदराबाद के नेशनल इंडस्ट्रियल सिक्योरिटी अकेडमी में हुई। इससे पहले ये परेड गाजियाबाद के CISF ग्रांउड में होती थी।
पिछले कुछ सालों से पैरामिलिट्री फोर्सेज अपना स्थापना दिवस दिल्ली से बाहर मना रही हैं। 19 मार्च को सेंट्रल रिजर्व पुलिस फोर्स (CRPF) अपना स्थापना दिवस छत्तीसगढ़ के बस्तर जिले में मनाएगी जो नक्सलियों की वजह से कुख्यात था।
हैदराबाद में वाशिंग पाउडर के पोस्टर से हुआ शाह का स्वागत
हैदराबाद में अमित शाह के स्वागत के लिए वाशिंग पाउडर के पोस्टर लगाए गए। इसमें दूसरी पार्टियों से भाजपा में आने वाले नेताओं पर निशाना साधा गया। पोस्टर में बताने की कोशिश की गई है कि शुभेंदु अधिकारी, हिमंत बिस्वा सरमा, नारायण राणे और ज्योदिरादित्य सिंधिया समेत कई नेता दूसरी पार्टियों से भाजपा में आए और उनके सारे अपराध धुल गए।
तेलंगाना के बाद केरल जाएंगे शाह
केंद्रीय गृहमंत्री अमित शाह हैदराबाद के बाद केरल जाएंगे। वे केरल में त्रिशूर स्थित शक्थान थमपुरन पैलेस जाएंगे। इसके बाद श्री वडक्कुनाथन मंदिर में पूजा-अर्चना करेंगे। फिर शाम को शाह त्रिशूर में वडक्कुनाथन मंदिर के मैदान में जनशक्ति रैली को संबोधित करेंगे। साथ ही कुछ अन्य कार्यक्रमों में भी शामिल होंगे।
CISF के स्थापना दिवस पर पीएम मोदी ने किया था ट्वीट
पीएम मोदी ने 10 मार्च को CISF के स्थापना दिवस पर ट्वीट कर बधाई दी थी। पीएम ने लिखा, CISF के स्थापना दिवस पर सभी कर्मियों को हमारी तरफ से शुभकामनाएं। हमारे सुरक्षा तंत्र में CISF की अहम भूमिका है।
गृहमंत्री अमित शाह ने ट्विटर पर लिखा था, CISF भारत के महत्वपूर्ण बुनियादी ढांचे और सार्वजनिक स्थानों को सुरक्षित करने में बहुत ही स्वाभाविक पार्टनर्स हैं। मैं राष्ट्र की सुरक्षा के प्रति उनकी अटूट प्रतिबद्धता को सलाम करता हूं।